|  |  |
| --- | --- |
|  |  |
|   | 20. december 20242024-1674 |

# Forslag til lov om ændring af færdselsloven, lov om offentlige veje m.v. og lov om private fællesveje (Forenkling af sagsgange ved vejmyndighedens dispositioner over offentlige veje og private fællesveje m.v.)

Transportministeriet forventer i denne kommende folketingssamling at fremsætte vedlagte udkast til ovennævnte lovforslag.

Lovforslaget fremsættes som led i regeringens initiativer om regelforenkling og politisk prioriteret opgavebortfald.

I lovudkastet indgår i det væsentlige følgende:

1. Ændring af beslutningsprocesserne i færdselslovens §§ 92 og 92 a, således at vejmyndigheden fremadrettet selv får kompetence til at træffe beslutninger om færdselsmæssige bestemmelser vedrørende vejenes udnyttelse eller indretning og beslutninger om lokale hastighedsgrænser.
2. Indførelse af et årsdøgnstrafikkriterie for vejmyndighedens beslutninger om nedsættelse af hastighedsgrænsen i tættere bebyggede områder, forbud mod visse færdselsarter, ensretning af færdslen og hel eller delvis afspærring af vej.
3. Indførelse af en bemyndigelsesbestemmelse til transportministeren, hvorefter vejmyndighederne kan gives pålæg om at ophæve lokalt fastsatte hastighedsgrænser, forbud mod visse færdselsarter, ensretning af færdslen og hel eller delvis afspærring af vej, hvis de ikke er i overensstemmelse med de materielle betingelser i loven, samt bemyndigelse til at kunne foranledige afmærkning fjernet for vejmyndighedens regning i sager om forbud mod visse færdselsarter, ensretning af færdslen og hel eller delvis afspærring af vej og om lokale hastighedsnedsættelser inden for tættere bebyggede område.
4. Ophævelse af færdselslovens § 92 d om forsøg med færdselsregulerende foranstaltninger.
5. Ændring og ophævelse af en række bestemmelser i vejloven og privatvejsloven om vejmyndighedens pligt til at forhandle med eller indhente samtykke fra politiet, fx gravetilladelse, råden over vejareal, vintervedligeholdelse m.v.
6. Hjemmel til at visse dispositioner over statsvejsarealer kan foretages administrativt.
7. Hjemmel til at vejmyndigheden kan reetablere offentlige veje for graveaktørens regning efter ulovligt gravearbejde.

Lovændringerne forventes at træde i kraft den 1. juli 2025.

Opmærksomheden skal henledes på, at § 92, stk. 1 og 2, i færdselsloven, som affattet ved lovforslagets § 1, nr. 5-7, og ophævelsen af § 92 a, stk. 1, i færdselsloven, jf. lovforslagets § 1, nr. 9, har virkning fra den 20. december 2024.

Ved afgivelse af høringssvar samtykkes til offentliggørelse af høringssvaret, herunder afsenders navn og adresse, på bl.a. Høringsportalen.dk, medmindre regler om beskyttelse af personoplysninger indebærer, at høringssvar eller dele heraf ikke kan offentliggøres.

Transportministeriet bemærker, at høringen i forhold til KL og Danske Regioner også udgør den økonomiske høring over lovforslaget.

Høringsmaterialet kan tilgås på høringsportalen.

Transportministeriet skal anmode om eventuelle bemærkninger til lovudkastet **senest den 27. januar 2025** med henvisning til sagsnummer 2024-1674.

Høringssvar bedes sendt til trm@trm.dk.

Spørgsmål vedrørende lovforslagets §§ 1 og 4 kan stilles til Ulla Østergaard på mail uoe@trm.dk og telefon 72 26 70 44, mens spørgsmål til §§ 2 og 3 kan rettes til Lene Priess på lpr@trm.dk og telefon 23 49 41 68.

Med venlig hilsen

Lene Priess

Chefkonsulent